Det er en dansker, som fremover kommer til at stå i spidsen for en af de absolut største banker i Skandinavien.



51-årige Frank Vang-Jensen er blevet udpeget som koncernchef i Nordea, oplyser banken i en fondsbørsmeddelelse.

På posten afløser han finnen Casper von Koskull.



Den nuværende topchef, som fylder 60 i denne måned, har tidligere i år fortalt, at han vil gå på pension ved udgangen af 2020.

Casper von Koskull bliver i Nordea frem til 2020 for at sikre en god overgang, oplyser banken.



Frank Vang-Jensen er i øjeblikket landechef for Nordea i Danmark.



- Frank Vang-Jensen brænder for at drive bank og forstår bankernes vigtige rolle i samfundet. Vi er rigtig glade for at have afsluttet den interne og eksterne søgeproces med et optimalt resultat, siger Nordeas bestyrelsesformand, Torbjörn Magnusson, i meddelelsen.



- Frank Vang-Jensen er en erfaren bankmand, der kan tage over som koncernchef for Nordea med det samme. Vi ser frem til at begynde at arbejde sammen med Frank Vang-Jensen og fortsætte med at skabe vækst og forbedre kundeoplevelsen, uddyber han.



Frank Vang-Jensen har været ansat i Nordea siden 2017. Før det tilbragte han 18 år i Handelsbanken, der er en af Skandinaviens andre store banker.

Ifølge senioranalytiker Simon Hagbart Madsen fra Jyske Bank kan der komme endnu mere fokus på kunderne, nu hvor Frank Vang-Jensen er ny topchef.



- Det er en topchef, der tidligere har udvist fine resultater i Handelsbanken, og han har til dels også været i gang med en proces internt i Nordea særligt i forhold til den danske enhed.



- Jeg forestiller mig, at der kommer til at være endnu mere kundefokus i Nordea fremadrettet, og så kommer der formentlig også nogle tiltag senere på året, siger Simon Hagbart Madsen.

I forbindelse med sin tiltræden som ny Nordea-topchef fortæller Frank Vang-Jensen, at han ser et potentiale i banken, som ikke udnyttes fuldt ud i dag.



- Vi skal hurtigt og kontinuerligt skabe nye indtægter og øge omkostningseffektiviteten. Og vi skal hele tiden forbedre kundeoplevelsen.



- Sammen med koncernledelsen og vores engagerede medarbejdere er jeg overbevist om, at vi kan realisere Nordeas fulde potentiale, siger Frank Vang-Jensen i meddelelsen.



De seneste år har indtægterne været faldende hos Nordea. Derfor er der i banken også særlig fokus på at rette op på toplinjen.



Sidste år havde banken samlede indtægter for cirka 67,2 milliarder kroner. Indtægterne året før lød på 70,6 milliarder kroner.



/ritzau/